ឯកសារជំនួយស្មារតី៖

សូមគោរពជូន សម្តេចក្រឡាហោម ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ ប្រធាន គ.ជ.ប.ជ មេត្តា ជ្រាប ដូចខាងក្រោម៖

* បញ្ហាជួញដូរមនុស្ស បានក្លាយទៅជាប្រធានបទដ៏សំខាន់ ដែលពិភពលោក បាន និងកំពុងតែយកចិត្តទុកដាក់ ព្រោះថា ទម្រង់ និងផលប៉ះពាល់របស់វា កាន់តែស្រួចស្រាល និងចាក់ជ្រៅទៅក្នុងការប្រែប្រួលនៃសេដ្ឋកិច្ច នយោបាយ និងបញ្ហាសង្គម ព្រោះតែមនុស្សកាន់តែច្រើន បាននិងកំពុងតែស្ថិតនៅក្នុងស្ថានភាពនៃការកេងប្រវ័ញ្ច កៀបសង្កត់ និងរំលោភបំពាន ដោយអំពើជួញដូរមនុស្សគ្រប់ទម្រង់ ។ ថ្មីៗនេះ នៅប្រទេសអូស្រ្តាលី បានធ្វើសន្និសីទអន្តរជាតិមួយ ពិភាក្សាគ្នារវាងរដ្ឋាភិបាល និងម្ចាស់ក្រុមហ៊ុន អាជីវកម្មលំដាប់ពិភពលោក អំពីការរកវិធានការ ទប់ស្កាត់ និងលុបបំបាត់ ការជួញដូរ កេងប្រវ័ញ្ចលើកម្លាំងពលកម្មមនុស្ស ក្នុងខ្សែសង្វាក់ផលិតកម្ម និងការផ្គត់ផ្គង់ ដែលមានទម្រង់ជាទាសភាពសម័យទំនើប ។ ក្នុងនោះ គេបានកត់សម្គាល់ ប្រទេសថៃ ថាជាប្រទេស ដែលប្រើប្រាស់ពលករ ក្នុងទម្រង់ជាទាសភាព ។
* ដោយឡែក នៅកម្ពុជា លទ្ធផលការងារប្រយុទ្ធប្រឆាំងអំពើជួញដូរមនុស្ស និងអំពើធ្វើអាជីវកម្មផ្លូវភេទ ក្នុងឆមាសទី១ ក្នុងឆ្នាំ២០១៩នេះ បានបង្ហាញឲ្យឃើញអំពី ភាពរីកចម្រើននៃសកម្មភាពប្រឆាំងការជួញដូរមនុស្ស ទាំងការងារបង្ការទប់ស្កាត់ ការបង្ក្រាប សង្គ្រោះ ការផ្តន្ទាទោស និងការជួយជនរងគ្រោះ ដែលមានកំណើនគួរឲ្យកត់សម្គាល់ ។ នេះក៏អាស្រ័យដោយ មានការប្តេជ្ញាចិត្ត ការគាំទ្រ និងការលើកទឹកចិត្ត និងការចង្អុលទិសដឹកនាំ ពីប្រមុខរាជរដ្ឋាភិបាលកម្ពុជា សម្តេចអគ្គមហាសេនាបតីតេជោ ហ៊ុន សែន នាយករដ្ឋមន្រ្តី ​ក៏ដូចជាពីសម្តេចក្រឡាហោម ស ខេង ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ ប្រធានគណៈកម្មាធិការជាតិ (គ.ជ.ប.ជ) ក្នុងការប្រយុទ្ធប្រឆាំងអំពើជួញដូរមនុស្ស អំពើធ្វើអាជីវកម្មផ្លូវភេទ និងបទល្មើសពាក់ព័ន្ធទាំង​ឡាយ និងដាស់តឿនមន្រ្តីអនុវត្តគ្រប់ថ្នាក់ឲ្យខិតខំប្រឹងប្រែង ប្រកបដោយឆន្ទៈមុះមុតក្នុងការបន្តអនុវត្តសកម្មភាពដើម្បីការពារសន្តិសុខ សុវត្ថិភាពជូនប្រជាពលរដ្ឋ។​
* ការវាយតម្លៃពីសហរដ្ឋអាមេរិក លើកិច្ចខិតខំប្រឹងប្រែងរបស់រាជរដ្ឋាភិបាល បានទម្លាក់ចំណាត់ថ្នាក់ ពី លេខ២ (បីឆ្នាំជាប់គ្នា) មកលេខ២ក្នុងការឃ្លាំមើល ដែលគេបានបញ្ជាក់ថា កម្ពុជា នៅមានចំណុចខ្វះខាតមួយចំនួន ក្នុងប្រតិបត្តិការ មានជាអាទិ៍៖ នៅមានមន្រ្តីឃុបឃឹត សមគំនិតជាប្រព័ន្ធ ជាមួយឈ្មួញដែលអសីលធម៌ និងមានអំពើពុករលួយក្នុងប្រតិបត្តិការ អនុវត្តច្បាប់ ដំណើរការក្តីក្នុងប្រព័ន្ធតុលាការ និងការផ្តល់សេវាជូនជនរងគ្រោះ ដែលជាមូលហេតុ ដែលនាំឲ្យជនរងគ្រោះ នៅតែបន្តរងគ្រោះដោយអំពើជួញដូរមនុស្ស ទាំងនៅក្នុងប្រទេស ទាំងក្នុងប្រទេសគោលដៅ ។
* ការវាយតម្លៃនេះ បានធ្វើឲ្យមតិមហាជន មានការរិះគន់ និងបានធ្វើឲ្យមានការថ្នាក់ថ្នាំងចិត្ត តែទន្ទឹមនឹងនោះ ការវាយតម្លៃនេះ ក៏ជាការពញ្ញាក់ស្មារតី ឲ្យយើងក៏ទទួលស្គាល់ថា ពិតជានៅមានចំណុចខ្វះខាត ដែលត្រូវកែលម្អ និងខិតខំប្រឹងប្រែងបន្តទៀត ដើម្បី ស្តារមុខមាត់ កិត្តិយសជាតិ និងសុវត្ថិភាពប្រជាពលរដ្ឋផងដែរ ។
* អ្វីដែលជាកង្វល់ គឺ ជនរងគ្រោះដែលជាអនីតិជនមានចំនួនច្រើនគួរឲ្យកត់សម្គាល់ ហើយយុជន និងកុមារ ដែលជាអ្នកជំនាន់ថ្មីនៃទេសន្តរប្រវេសន៍គឺជាបញ្ហាប្រឈមដែលត្រូវដោះស្រាយ។ កុមារទាំងអស់នោះ មានភាពប្រឈមខ្ពស់ ជាពិសេស ក្នុងអំឡុងពេលដែលឪពុកម្តាយ ធ្វើទេសន្តរប្រវេសន៍ បើទោះបីជា យកកូនទៅជាមួយ ឬទុកកូនចោល ឲ្យរស់នៅតែឯង ឬឬនៅជាមួយបងប្អូន ជីដូន ជីតា ក៏សុទ្ធតែជាបញ្ហា ព្រោះ កុមារមួយចំនួន រងគ្រោះ ព្រោះតែគ្មានការយកចិត្តទុកដាក់ ថែទាំ ។ ឯកុមារដែលទៅតាមឪពុកម្តាយ មិនបានរៀនសូត្រ គ្មានលិខិតបញ្ជាក់កំណើត អត្តសញ្ញាណ ហើយចេះតែភាសាបរទេស ដែលនិងប្រឈមនឹងការធ្វើសមាហរណកម្មជាថ្មី ពេលដែលត្រឡប់មកវិញ ឬជាជនដែលគ្មានសញ្ជាតិ បើបន្តរស់នៅក្នុងប្រទេសគេយូរអង្វែង ។

ជាសំណូមពរ ៖

* + អំពើពពោះជំនួស បាន និងកំពុងតែកើតមានជាច្រើនមុខសញ្ញា ដែលត្រូវបានរកឃើញ ជាបន្តបន្ទាប់ និងត្រូវបានសមត្ថកិច្ចប្រទេសវៀតណាម បង្ក្រាប ក្នុងពេលឆ្លងកាត់ផងដែរ ។ ចំណែកឯជនសង្ស័យ ជាក្រុមហ៊ុន នៅតែធ្វើសកម្មភាពទំនាក់ទំនងដើម្បីយកទារកចេញ បើទោះបីជាស្រ្តីពពោះទាំងនោះ កំពុងស្ថិតក្នុងនីតិវិធីតុលាការ និងមិនទាន់មានសវនាការក៏ដោយ ។ ករណីពពោះនេះ គឺជាការជួញដូរទារក ជាក់ស្តែង ដែលមិនអាចមើលរំលងបាន ។ ហេតុនេះ ច្បាប់ដែលកំពុងធ្វើសេចក្តីព្រាង គួរតែបញ្ជាក់ច្បាស់ ថាជាច្បាប់ហាមឃាត់ និងត្រូវដាក់ទោសទណ្ឌចំពោះអ្នកប្រព្រឹត្ត និងអ្នកពាក់ព័ន្ធ ឃុបឃឹត អ្នករត់ការ អន្តរការី រួមទាំងគ្រឹះស្ថាន ដែលទទួលធ្វើសកម្មភាពផ្នែកវេជ្ជសាស្រ្ត ផងដែរ ។
  + ក្រសួងស្ថាប័ន សមាជិកនៃគណៈកម្មាធិការជាតិ ដែលក្នុងនោះ មានក្រសួងស្ថាប័នកាន់តែច្រើន បានចូលរួមធ្វើសកម្មភាពរួមចំណែកក្នុងការប្រយុទ្ធប្រឆាំងអំពើជួញដូរមនុស្ស តែក្រសួងដែលដឹកនាំក្រុមការងារខ្លះ មិនដែលកោះប្រជុំសមាជិកទាល់​តែសោះ តាំងពីបង្កើតមក ជាក់ស្តែង ក្រសួងយុត្តិធម៌ ដឹកនាំក្រុមការងារ កិច្ចការយុត្តិធម៌ ក្រសួងការងារ ដឹកនាំក្រុមការងារទេសន្តរប្រវេសន៍ ។​
  + រាជធានី ខេត្តមួយចំនួន នៅតែមិនយកចិត្តទុកដាក់ គ្មានរបាយការណ៍ ច្បាស់លាស់ និងមិនផ្តួចផ្តើមសកម្មភាព ដែលទោះបីជាមានបញ្ហាជាច្រើនត្រូវបានរកឃើញ និងមានក្រសួង ស្ថាប័ន ដៃគូជាច្រើនបានធ្វើសកម្មភាព តែអាជ្ញាធរ ដែលជាគណៈកម្មាធិការខ្លួនឯង មិនមានការចាត់តាំង និងដឹកនាំច្បាស់លាស់ អំពីការងារប្រយុទ្ធប្រឆាំងអំពើជួញដូរមនុស្ស ជាក់ស្តែង រាជធានីភ្នំពេញ និងខេត្តមណ្ឌលគីរី ឯខេត្តព្រៃវែង និងខេត្តក្រចេះ ក៏មានសកម្មភាពអប់រំផ្សព្វផ្សាយតិចតួចបំផុត ។

សូមសម្តេចប្រធាន មេត្តាជ្រាបដ៏ខ្ពង់ខ្ពស់ ។